**יובל ארד** (נולד ב-21 באוגוסט 1964) הוא ראש המועצה המקומית כוכב יאיר צור יגאל.

ביוגרפיה
--------

ארד נולד בתל אביב, לאריה ארד שהיה עיתונאי בעיתון "דבר", בגלי צה"ל ובקול ישראל ולנורית ארד שעבדה כעיתונאית ב"ידיעות אחרונות" בתחום הצרכנות, ייסדה את המדור 'טיפול מהיר' והייתה חברה בצוות ההקמה של התכנית 'כלבוטק'.

למד בבית הספר היסודי יהודה המכבי ואחר כך בבית הספר היסודי ישגב, ברמת החייל בתל אביב ובתיכון עירוני י"ד בשיכון דן.
לארד ארבעה אחים ואחיות - איל ארד, מהיועצים האסטרטגיים המובילים בישראל, עו"ד דרור ארד אילון, בעבר כיהן כיו"ר ועדת האתיקה הארצית של לשכת עורכי הדין, יעל ארד, ספורטאית ומי שזכתה במדליה האולימפית הראשונה לישראל וד"ר מיכל ארד, חוקרת בתחום המוח במכון ויצמן למדע.

ארד שירת בצה"ל בחיל הים בצוללת אח"י תנין בשנים 1982–1987. לאחר שחרורו מצה"ל סיים תואר ראשון בהנדסה כימית בהתמחות בטקסטיל בבית הספר הגבוה שנקר ובשנים 1989-1990 נבחר כיו"ר אגודת הסטודנטים של שנקר וכיהן כחבר נשיאות התאחדות הסטודנטים בישראל. בהמשך למד לתואר ראשון במשפטים באוניברסיטת בר-אילן והוסמך כעורך דין בשנת 2000.

בשנת 1993 הקים את משרד הייעוץ התקשורתי ויחסי הציבור "ארד תקשורת" בשותפות עם אחיו איל ארד ושימש מאז כמנכ"ל החברה. ארד תקשורת הפכה לחברת ייעוץ מובילה בישראל והייתה מעורבת במערכות הבחירות לראשות הממשלה ולכנסת במשך שני עשורים. במקביל שימשה כחברת ייעוץ לעשרות חברות עסקיות, חברות ממשלתיות, ארגונים ציבוריים, רשויות מקומיות ועמותות.

בשנים 2004-2005 כיהן כסגן יו"ר איגוד יחסי הציבור בישראל וייסד את תחרות 'האריה השואג', התחרות השנתית של ענף יחסי הציבור בישראל.

בשנים 2007–2009 התגורר עם משפחתו בארצות הברית ושימש כמנהל גיוס הכספים של ארגון ידידי צה"ל בניו אינגלנד. לאחר שובו לארץ פרסם את ספרו הראשון, על רילוקיישן לארצות הברית, טיולים, משפחה וגעגועים.

בשנת 2016 הצטרף כחבר הוועד המנהל של הקרן לשמירת הטבע והמורשת, מייסודה של רשות הטבע והגנים.

בשנת 2022 נבחר ארד לכהן כנציג ציבור ב-מועצת העיתונות, שבראשות המשנה לנשיאת בית המשפט העליון השופט (בדימוס) חנן מלצר.

### בפוליטיקה

בשנת 2013 החל לשמש כחבר במועצה המקומית כוכב יאיר-צור יגאל ובשנת 2018 נבחר לראשות המועצה המקומית.

בראשית שנת 2021, בתקופת ההתמודדות עם מגפת הקורונה, היה ארד לראש המועצה הראשון בישראל שקבע מדיניות נוקשה המגבילה כניסת עובדי צוות חינוכי למוסדות החינוך, בתנאי שהתחסנו או יציגו בדיקת קורונה שלילית, אחת לשבוע. בעקבות המדיניות שהנהיג הוגשה עתירה לבית הדין לעבודה בתל אביב ובפסיקה תקדימית נקבע כי מדיניות ראש המועצה נעשתה בהתאם לחוק וכי הזכות לחיים היא זכות היסוד היסודית הגוברת על זכותה של העותרת לפרטיות ולכבוד. בכך נסללה הדרך להטלת מגבלות על עובדים לא מחוסנים במקומות עבודה במגזר הציבורי והפרטי בישראל.

ארד חבר הנהלת מרכז השלטון המקומי, חבר מועצת איגוד מט"ש  דרום השרון ומשמש במקביל לתפקידו גם כיו"ר העמותה לפעילות קהילתית בכוכב יאיר.
ב-27 בפברואר 2024 הפסיד בנסיון להיבחר לקדנציה נוספת בבחירות המוניציפליות לראשות מועצת כוכב יאיר-צור יגאל.

חיים אישיים
-----------

ארד נשוי ואב לשלושה.

קישורים חיצוניים
----------------

ויקישיתוף מדיה וקבצים בנושא **יובל ארד** בוויקישיתוף
* יובל ארד, צוללת בחושך, באתר ynet, 20 באוגוסט 2000
* יובל ארד, דקר חוזרת: זיכרון ורגישות, ישראל היום, 14 בינואר 2016
* יובל ארד, ‏המקרה המוזר של נעה אתגר, יובל ארד, באתר גלובס, 21 בנובמבר 2017
* כאן 11 יובל ארד הקמפיינר שהפך למועמד 26 10 2018, סרטון בערוץ "yuval Arad", באתר יוטיוב (אורך: 04:03)
* ברוכים הבאים | כוכב יאיר צור יגאל, סרטון בערוץ "Kyzy Tv", באתר יוטיוב (אורך: 07:16)
* חן מענית, ‏פס"ד דרמטי: מעסיקים רשאים למנוע מעובדים לא מחוסנים להגיע לעבודה, באתר גלובס, 21 במרץ 2021
* סרטונים מרב מילר‏, יובל ארד באולפן וואלה: על הממשלה לממש את ההחלטה להעברת 100 מיליון ₪ לאבטחת יישובי קו התפר, באתר וואלה!‏, 15 בפברואר 2024

הערות שוליים
------------

1. 1 2  יובל ארד, באתר calameo
2. ↑  "מתחילים מחדש בבוסטון"
3. ↑  פרסום תוצאות האמת בבחירות נעצר, באתר ‏מאקו‏, 31 באוקטובר 2018